 **Ministerul Mediului**

**Agenţia Naţională pentru Protecţia Mediului**

|  |
| --- |
| **Agenţia pentru Protecţia Mediului Bistriţa-Năsăud** |

**DECIZIA ETAPEI DE ÎNCADRARE - proiect**

**27.07.2017**

Ca urmare a solicitării de emitere a acordului de mediu adresată de COMUNA ILVA MARE, din localitatea Ilva Mare, str. Principală, nr. 243, comuna Ilva Mare*,* județul Bistriţa-Năsăud, înregistrată la Agenţia pentru Protecţia Mediului Bistriţa-Năsăud cu nr. *2343/02.03.2017,* *cu ultima completare la nr. 8665/26.07.2017,* în baza Hotărârii Guvernului nr. 445/2009 privind evaluarea impactului anumitor proiecte publice şi private asupra mediului şi a Ordonanţei de Urgenţă a Guvernului nr. 57/2007 privind regimul ariilor naturale protejate, conservarea habitatelor naturale, a florei şi faunei sălbatice, cu modificările şi completările ulterioare,

Agenţia pentru Protecţia Mediului Bistriţa-Năsăud decide, ca urmare a consultărilor desfăşurate în cadrul şedinţei Comisiei de Analiză Tehnică din data de *26.07.2017*, că proiectul *”Realizarea unității de producere a energiei termice din biomasă și a rețelei de distribuție a energiei termice din comuna Ilva Mare, județul* *Bistriţa-Năsăud”,* propus a fi amplasat în localitatea Ilva Mare, str. Principală, nr. 243 și intravilan, fn, comuna Ilva Mare, județul Bistriţa-Năsăud, nu se supune evaluării impactului asupra mediului şi nu se supune evaluării adecvate.

Justificarea prezentei decizii:

 I. Motivele care au stat la baza luării deciziei etapei de încadrare în procedura de evaluare a impactului asupra mediului sunt următoarele:

*a) proiectul intră sub incidenţa HG nr. 445/2009 privind evaluarea impactului anumitor proiecte publice şi private asupra mediului, fiind încadrat în Anexa 2 la punctul 3, lit. a) instalații industriale pentru producerea energiei electrice, termice și a aburului tehnologic, altele decât cele prevăzute în anexa nr. 1;*

*b) proiectul constă în achiziționarea și montarea unei centrale termice cu grup electrogen de mică putere pentru producerea de energie termică - 880 kW și electrică - 190 kW în sistem centralizat, în sistem de cogenerare și a unei rețele de transport a agentului termic pentru alimentarea clădirilor proprietate publică aparținând comunei Ilva Mare: Primăria Ilva Mare, căminul cultural, școala, grădinița și sala de sport, dispensarul uman și remiza PSI. De asemenea se va realiza un depozit de lemn și accesorii, care va fi deservit de un tocător de biomasă și o mașină de transport;*

***-*** *pentru centrala termică se va construi o clădire cu suprafața de 200 m2, în incinta Primăriei comunei Ilva Mare. În această clădire se vor amplasa grupul de cogenerare și cazanul de gazeificare, cu buncăr de alimentare și un șnec, precum și partea de pompe și sistem de distribuție agent termic și electric (prin legarea la SEN). În această clădire se va amenaja și o zonă de depozitare a biomasei tocate.*

 *Instalația de gazeificare va cuprinde: sistemul de alimentare cu materie primă – buncăr cu șnec cu capacitate de 4 m3, cu sistem de descărcare, cîntărire/dozare/amestecare și transport la uscător, uscător (în cazul în care materialul prezintă umiditate), gazeificator (corp orizontal rotativ căptușit rezistent la 1600 0C, cu arzător de amorsare (cu combustibil GPL, consum anual cca. 52 m3/an), corp vertical fix cu arzător suplimentar, gură de evacuare cenușă, coș de fum cu înălțimea de 4 m pentru evacuarea gazelor în perioadele de amorsare sau curățare a instalației), filtru ciclon pentru filtrarea primară a gazelor de ardere, filtru PARS pentru filtrarea electrică în plasmă a gazului de sinteză rezultat, schimbătoare de căldură (pe traseul de gaz fierbinte - cca. 800 0C și pe țevile de eșapament de la grupul generator), grup generator (0,19 MW) cu motor cu ardere internă modificat pentru arderea gazului de sinteză, instalație de automatizare, instalație de protecție electrică și paratrăsnet;*

***-*** *rețelele de transport și distribuție a energiei termice, pentru alimentarea clădirilor proprietate publică prin schimbătoarele de căldură care se vor monta în centralele existente în fiecare clădire, se vor monta îngropat în acostamentul drumului DJ 172D;*

***-*** *depozitul de lemn și accesorii se va construi pe un teren din intravilanul localității, proprietate a Primăriei Ilva Mare, pe o suprafața de 4000 m2, unde se va amenaja o platformă betonată, împrejmuită pe 3 laturi și acoperită (tip șopron), cu suprafața de 1000 m2, pentru depozitarea deșeurilor lemnoase și a tocăturii rezultate din deșeurile lemnoase pentru o perioadă de cel puțin 3 luni (tocătura). Pe acest amplasament se va monta un tocător de biomasă – pe o platformă betonată cu suprafața de 160 m2 și containere pentru stocarea deșeurilor vegetale (coji de nucă, știuleți de porumb, peleți, tulpini de porumb, floarea soarelui, rapiță, soia, etc.). Tocătorul de deșeuri de lemn va avea o capacitate de alimentare de 1 m3, o capacitate de lucru de max. 7 m3/oră și un mecanism de mărunțire format din 3 cuțite. Depozitul va fi deservit de o mașină de transport (cap tractor și remorcă de 40 t) și de un încărcător frontal cu capacitatea cupei de 1,5 m3;*

***-*** *etapele fluxului tehnologic de producere a energiei termice și electrice: aprovizionarea cu materie primă, pregătirea materiei prime prin tocare la dimensiunile necesare, uscarea preliminară a tocăturii pe platforma betonată, transportul tocăturii la silozul central de la centrala termică, alimentarea gazeificatorului (consum orar 171 kg tocătură), gazeificarea biomasei în prezența oxigenului cu oxidarea parțială a biomasei și transformarea în gaz de sinteză, răcirea și filtrarea gazelor cu ajutorul schimbătoarelor de căldură și a filtrelor, producerea agentului termic și a curentului electric în instalația de cogenerare, preluarea agentului termic în rețeaua de termoficare și a curentului electric în sistemul național, evacuarea cenușei;*

***-*** *consumul anual de biomasă va fi de 417,24 t la capacitatea nominală de funcționare a instalației de 2440 ore/an;*

*c) proiectul nu are efecte cumulative semnificative cu alte proiecte/construcţii existente în zonă;*

*d) amplasamentul este situat în afara zonelor de protecţie specială sau arie în care standardele de calitate ale mediului, stabilite de legislaţie, au fost depăşite;*

*e) prin respectarea măsurilor preventive şi de protecţia factorilor de mediu, probabilitatea impactului asupra factorilor de mediu este redusă;*

*f) proiectul a parcurs etapa de evaluare iniţială, din analiza listei de control pentru etapa de încadrare, finalizată în şedinţa Comisiei de Analiză Tehnică, nu rezultă un impact semnificativ asupra mediului al proiectului propus;*

*g) anunţul solicitării a fost mediatizat prin afişare la sediul Primăriei comunei Ilva Mare, prin publicare în presa locală şi afişare pe site-ul şi la sediul A.P.M. Bistriţa-Năsăud.*

*Nu s-au înregistrat observaţii/contestaţii/comentarii din partea publicului interesat.*

II. Motivele care au stat la baza luării deciziei etapei de încadrare în procedura de evaluare adecvată sunt următoarele:

*a) proiectul propus nu intră sub incidenţa art. 28 din Legea nr. 49/2011 pentru aprobarea, cu modificări, a O.U.G. nr. 57/2007 privind regimul ariilor naturale protejate, conservarea habitatelor naturale, a florei şi faunei sălbatice;*

**Condiţii de realizare a proiectului:**

*1. Se vor respecta prevederile O.U.G. nr. 195/2005 privind protecţia mediului, cu modificările şi completările ulterioare.*

*2. Materialele necesare pe parcursul execuţiei lucrărilor vor fi depozitate numai în incintă, în locuri special amenajate, astfel încât să se asigure protecţia factorilor de mediu. Se interzice depozitarea necontrolată a deşeurilor (direct pe sol, etc.).*

*3. Deşeurile lemnoase utilizate după punerea în funcţiune a obiectivului se vor depozita provizoriu pe suprafeţe betonate special amenajate în acest scop, conform HG nr. 2293/2004 privind gestionarea deşeurilor rezultate în urma procesului de obţinere a materialului lemnos;*

*4. Mijloacele de transport şi utilajele folosite vor fi întreţinute corespunzător, pentru a se reduce emisiile de noxe în atmosferă şi scurgerile accidentale de carburanţi/lubrifianţi.*

*5. Pe parcursul execuţiei lucrărilor se vor lua toate măsurile pentru prevenirea poluărilor accidentale, prevenirea generării de disconfort pentru vecinătățile locuite (mai ales zgomot, degajare praf).*

*6. Se vor asigura condiţii pentru ca nivelul de zgomot la limita obiectivului să se încadreze în limitele prevăzute de Ord. Ministrului Sănătăţii nr. 119/2014 pentru aprobarea Normelor de igienă şi sănătate publică privind mediul de viaţă al populaţiei.*

*7. Se vor achiziţiona şi monta echipamente care să asigure încadrarea emisiilor rezultate în urma arderii biomasei în valorile limită de emisie prevăzute de Ordinul MAPPM nr. 462/1993 privind Condiţiile tehnice privind protecţia atmosferei.*

*8. Atât pentru perioada execuţiei lucrărilor, cât şi în perioada de funcţionare a obiectivului, se vor lua toate măsurile necesare pentru:*

 *- evitarea scurgerilor accidentale de produse petroliere de la mijloacele de transport utilizate;*

 - *evitarea depozitării necontrolate a materialelor folosite şi a deşeurilor rezultate;*

 *- asigurarea permanentă a stocului de materiale și dotări necesare pentru combaterea efectelor poluărilor accidentale (materiale absorbante).*

*9. Mijloacele de transport şi utilajele folosite vor fi întreţinute corespunzător, pentru a se reduce emisiile de noxe în atmosferă şi scurgerile accidentale de carburanţi/lubrifianţi.*

*10. Deşeurile menajere vor fi transportate şi depozitate prin relaţie contractuală cu operatorul de salubritate, iar deşeurile valorificabile se vor preda la societăţi specializate, autorizate pentru valorificarea lor.*

*11. Se interzice accesul de pe amplasament pe drumurile publice cu utilaje şi mijloace de transport necurăţate.*

*12. La încheierea lucrărilor se vor îndepărta atât materialele rămase neutilizate, cât şi deşeurile rezultate în timpul lucrărilor, iar suprafeţele de teren afectate de lucrările de execuţie vor fi aduse la starea iniţială.*

*13. Se va realiza o perdea de protecție vegetală la limita incintei amplasamentului depozitului de lemn și accesorii.*

*14. La finalizarea investiției titularul va notifica Agenţia pentru Protecţia Mediului Bistriţa-Năsăud și Comisariatul Județean Bistrița-Năsăud al GNM pentru verificarea conformării cu actul de reglementare solicitat şi se va solicita şi obţine autorizaţia de mediu.*

**Prezentul act de reglementare este valabil pe toată perioada punerii în aplicare a proiectului cu condiția să nu fie modificări.**

**În cazul în care proiectul suferă modificări, titularul este obligat să notifice în scris *Agenţia pentru Protecţia Mediului Bistriţa-Năsăud* asupra acestor modificări, înainte de realizarea acestora.**

**Nerespectarea prevederilor prezentului act se sancționează conform prevederilor legale în vigoare.**

**Verificarea conformării cu prevederile prezentului act se face de către Garda Naţională de Mediu/Comisariatul judeţean Bistriţa-Năsăud şi Agenţia pentru Protecţia Mediului Bistriţa-Năsăud.**

Prezenta decizie poate fi contestată în conformitate cu prevederile Hotărârii Guvernului nr. 445/2009 şi ale Legii contenciosului administrativ nr. 554/5004, cu modificările şi completările ulterioare.

**Menţiuni despre procedura de contestare administrativă şi contencios administrativ.**

 Orice persoană care face parte din publicul interesat şi care se consideră vătămată într-un drept al său ori într-un interes legitim, se poate adresa instanţei de contencios administrativ competente pentru a ataca, din punct de vedere procedural sau substanţial, actele, deciziile sau omisiunile Agenţiei pentru Protecţia Mediului Bistriţa-Năsăud, care fac obiectul participării publicului în procedura de evaluare a impactului asupra mediului, prevăzute de H.G. nr. 445/2009, cu respectarea prevederilor Legii contenciosului administrativ nr. 554/2004, cu modificările ulterioare.

 Actele sau omisiunile Agenţiei pentru Protecţia Mediului Bistriţa-Năsăud, care fac obiectul participării publicului în procedura de evaluare a impactului asupra mediului, se atacă odată cu decizia etapei de încadrare.

 Se pot adresa instanţei de contencios administrativ competente şi organizaţiile neguvernamentale care promovează protecţia mediului şi îndeplinesc condițiile cerute de legislația în vigoare, considerându-se că acestea sunt vătămate într-un drept al lor sau într-un interes legitim.

 Soluţionarea cererii se face potrivit dispoziţiilor Legii nr. 554/2004, cu modificările ulterioare.

 Înainte de a se adresa instanţei de contencios administrativ competente, persoanele care fac parte din publicul interesat şi care se consideră vătămate într-un drept ori într-un interes legitim, trebuie să solicite Agenţiei pentru Protecţia Mediului Bistriţa-Năsăud, în termen de 30 de zile de la data aducerii la cunoştinţa publicului a deciziei etapei de încadrare revocarea respectivei decizii.

 Agenţia pentru Protecţia Mediului Bistriţa-Năsăud are obligaţia de a răspunde la plângerea prealabilă în termen de 30 de zile de la data înregistrării acesteia.

 **Procedura administrativă prealabilă este gratuită**.

 DIRECTOR EXECUTIV, ŞEF SERVICIU

 AVIZE, ACORDURI, AUTORIZAȚII,

 biolog-chimist Sever Ioan ROMAN ing. Marinela Suciu

 ÎNTOCMIT,

 chim. Georgeta Iușan